Poco-poco

Poco-poco (pronunsiá “pòcho-pòcho”, indones: poco-poco; hulandes: potjo-potjo) ta un baile popular di liña for di e provinsia di Nort Maluku na Indonesia. E ta un baile moderno ku karakterístikonan di baile folklóriko tradishonal di e kultura australiano-indones. E ta konsiderá di ta un di e bailenan nashonal di Indonesia.Indonesian Dances, Indonesia-travel.com

 Historia 
Poco-poco a desaroyá na 1993 i ta wòrdu bailá na Indonesia i Malasia. Na kuminsamentu, e tabata wòrdu bailá na Nort Maluku únikamente den seno konosí pa konekshon emoshonal manera di famia, pariente i amistatnan. E baile tabata kompañá pa un kantika di Nort Maluku ku tambe ta hiba e título poco-poco i ku a wòrdu komponé pa Arie Sapulette, kantoutor nativo di Ternate, Indonesia. Na 1995 e popularidat di e kantika ta eksplotá, despues ku el a wòrdu kantá pa Yopie Latul (1955-2020), kantante famoso di e tempo ei. Desde su lansamentu, e kantika y/òf baile kompañante a haya su kaminda na fiesta di kasamentu, reunion di famia, y otro eventonan di komunidat.

Na fin di dékada 1990 poco-poco a kuminsa bira mas konosí, plamando den varios region di Indonesia. Na promé instante, e kantika-baile tabata popular solamente den sírkulonan di Ehérsito Nashonal Indones (TNI) i Kuerpo Nashonal di Polis (Polri) komo gimnasia rítmiko. El a haña popularidat nashonal ora ku el a aparesé den un programa yamá Dansa Yo Dansa (Ban Baila) riba e kanal di televishon nashonal di Indonesia (TVRI).Poco-poco dari Senam Jadi Tarian Desde e tempu ei, e baile a wòrdu praktiká pa hopi indones komo parti di nan rutina di ehersisio di mainta. Algun komunidat tambe a purba di inkorporá nan pasonan lokal di baile tradishonal den e baile.6 Indonesian Traditional Dances for You To Enjoy from Home Now, indonesia.travel Na provinsia di Papua, el a wòrdu kombiná ku moveshonnan di tiro ku flecha, miéntras ku na West-Java el a wòrdu kombiná ku e baile tradishonal sundanes Jaipong. 

E figuranan di poco-poco hopi biaha ta wòrdu interpretá pa studionan di baile moderno ku un variedat di moveshonnan nobo. Na Hulanda y Sürnam, paisnan unda tin presensia di komunidatnan indones, algun variante di poco-poco ta wòrdu bailá.

Awendia, e baile ta wòrdu interpretá na selebrashonnan kultural i eventonan nashonal ofisial na Indonesia. E ta wòrdu usá tambe den kompetensianan na nivel nashonal komo evento di deporte di gimnasia. FOKBI Gelar Lomba Senam Poco-Poco Nusantara ke 7 dan GWR, Tribunnews.com ((16 di desèmber 2018)

 Baile 
Den e baile poco-poco hende muhé i hende hòmber ta meskla huntu pa forma liña i kolumna. Nan ta hasi e mesun figura huntu, moviendo susesivamente den e espasio den kuater direkshon. E baile tin seis figura prinsipal, ku ta konsistí di pasonan strukturá ku moveshon manera bira, yanga òf wapa, i gestonan di brasa riba e ritmo. Kada un di e seis figura ta wòrdu realisá repetidamente den e kuater direkshon kardinal ku dos rotashon kontrali di oloshi. E similaridat entre kada figura ta e pasonan, ku ta kuminsá dor di dal dos paso na man drechi i dos paso na man robes, sigui pa un paso patras i regresá na e parti dilanti i bira. E pasonan aki ta basá riba aktividatnan den kunuku manera piki klabu, planta aros i kaska koko.

Ta baila poco-poco riba ritmo 4/4; su pasonan dependiendo di e género musikal. Fasilmente por baila esaki riba músika manera dangdut, kalipso, bachata òf cha-cha-cha.Poco-poco, festives.org E músika kompañante di poco-poco, basá riba perkushon i akordeon òf mas biaha, òrgel eléktriko, ta yamativo pa e músika popular malayo.

 Trivialidat 
 Na Indonesia na 1998, poko promé di e renunsia di diktador Soeharto, miles di studiante a manifesta, eksigiendo su retiro. Trupanan di disturbio a sinti nan mes impotente pa plama nan. Seguidamente nan a pone speaker, a kuminsa toka músika "poco-poco" i a pidi e studiantenan pa baila. Enkantá pa e ritmo iresistibel di e melodia, e manifestantenan a kuminsa baila ku e polisnan.Alan Sipress, "Island by Island, Indonesians Are Lining Up for the Poco-Poco; Papuan Tribal Rhythms, Popularized by Military's Special Forces, Are Foundation of a Dance Craze", The Washington Post, 23/12/02
 Yopie Latul ta gana e Premio di Músika di Indonesia 2001 den e kategoria di mihó kantante disko/músika di kas/rap/músika bailabel ku e kantika bailabel étniko popular “Poco-poco” (1995).
 Na 2011 erudito i klérigonan islámiko di e estado di Malasia, Perak, a emití un edikto ku ta prohibí e baile.Malaysian clerics forbid 'poco-poco' dancing, cbc.ca (1 di aprel 2011) Nan ta alegá ku poco-poco tin elementonan di un kulto i di otro kreensianan religioso, entre otro kristianismo komo su pasonan ta hasi e señal di e krus. Den e resto di e pais, ku un mayoria musulman, e klérigonan no a haya un prohibishon nesesario.Malaysia clerics approve 'poco-poco' line dance, Independent.co.uk (1 di mei 2011) Ounke ku klérigonan tin outoridat religioso lokalmente, e edikto no tin konsekuensia legal. 
 Dia 5 di ougùstùs 2018 presidente Joko Widodo di Indonesia a forma parti di un baile masal di poco-poco den kayanan dilanti e Monumento Nashonal na Jakarta pa promoshoná e Weganan Asiátiko na Indonesia. Segun Guinness World Records tabatin 52.121 partisipante, kibrando e rèkòrt mundial komo e grupo mas grandi di bailadó di poco-poco.Getting To Know About Indonesia's Poco-Poco Dance, Indonesia Tatler (12 di september 2018)Largest poco-poco dance, Guinness World Records

 Link eksterno 
 Poco-poco dance by Indonesian Army riba YouTube
Dances of Indonesia

Category:Kultura
Category:Indonesia